Alexander episcopus etc... dilectis filiis magistro et prioribus ac fratribus universis [ordinis Predicatorum] salutem etc... Cum olim felicis recordationis Innocentius papa predecessor noster duxerit statuendum, ut exempti quantacumque gaudeant libertate, nichilominus tamen ratione delicti seu contractus aut rei de qua contra ipsos agitur, rite possint coram locorum ordinariis conveniri et illi quoad hec suam in ipsos juridictionem, prout jus exigit exercere: vos dubitantes, ne per constitutionem hujusmodi, libertatibus aut immunitatibus vobis, et ordini vestro per privilegia et indulgentias ab apostolica sede concessis, prejudicari valeat, nobis humiliter supplicastis, ut providere super hoc indempnitati vestre paterna sollicitudine curaremus. Quia vero ejusdem ordinis sacra religio sic vos apud nos dignos favore constituit, ut nobis votivum existat, vos ab omnibus, perque vobis possent provenire dispendia, immunes libenti animo preservare, auctoritate vobis presentium indulgemus ut occasione constitutionis hujusmodi nullum eisdem libertatibus et immunitatibus in posterum prejudicium generetur. Nulli ergo etc... concessionis etc... Datum Viterbii, kalendas julii. – anno tertio.